સર્વે દિશાઓથી શુભ વિચારો પ્રાપ્ત થાઓની જેમ અત્યારે તો ગુજરાતી ફિલ્મોમાં ચાલે છે કે સર્વે ભાષાઓમાંથી સારી ફિલ્મો ગુજરાતીને પ્રાપ્ત થાઓ. તમે જ જુઓ કે આ સપ્તાહે ‘નટસમ્રાટ’ રિલીઝ થઈ છે, તે થોડા સમય પહેલાં જ આવેલી નાના પાટેકરની ફિલ્મ ‘નટસમ્રાટ’ની રિમેક છે. ‘નટસમ્રાટ’ મૂળભૂત રીતે તો ક્લાસિક મરાઠી નાટક છે, જેમાં એક સમયે નટસમ્રાટની ભૂમિકા ડો. શ્રીરામ લાગુ ભજવતા હતા. ‘નટસમ્રાટ’ના થોડા દિવસો પછી જે ગુજરાતી ફિલ્મ રિલીઝ થવાની છે તે ‘વેન્ટિલેટર’ પણ મરાઠી ભાષામાં આ જ નામથી બનેલી ફિલ્મની રિમેક છે. આ બંને ફિલ્મો તો સત્તાવાર રિમેક થયેલી ફિલ્મ છે. નજીકના ભૂતકાળમાં પણ ‘દુનિયાદારી’ અને ‘ફેરાફેરી હેરાફેરી’ એવી બે ફિલ્મો આવી ચૂકી છે, જે મરાઠી ફિલ્મ પરથી જ બનેલી હતી. આ સિવાય અત્યારે થિયેટરોમાં સફળતાપૂર્વક ચાલી રહી છે તે ‘શું થયું’ એક તમિલ મૂવિ પર આધારિત છે, તો ‘લવની ભવાઈ’ હોલિવૂડની ફિલ્મ ‘એક્સિડેન્ટલ હસબન્ડ’ પર આધારિત હોવાનો વિવાદ નજીકના ભૂતકાળમાં જ ચગ્યો હતો.